
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада општине Ћићевац – Комисије за враћање земљишта, по притужби A.A. из ... Заштитник грађана 

У Т В Р Ђ У Ј Е

Комисија за враћање земљишта општине Ћићевац начинила је пропуст у раду тиме што није одлучила у поновном поступку враћања земљишта у предмету A.A. из ... чиме је проузроковала повреду закона, начела управног поступка и принципа добре управе, и повредила притужиљино право на имовину.
На основу утврђених недостатака у раду, Заштитник грађана упућује Комисији за враћање земљишта општине Ћићевац следеће 
П Р Е П О Р У К Е

I
Комисија за враћање земљишта општине Ћићевац ће без одлагања донети одлуку у поступку за враћање земљишта у предмету A.A. из ...
II
Комисија за враћање земљишта општине Ћићевац ће се старати да у што скоријем року оконча све поступке враћања земљишта који су још увек у току, као и да се у свом будућем раду увек руководи начелима делотворности и економичности поступка, поштујући права и на закону засноване интересе грађана.

Комисија за враћање земљишта општине Ћићевац обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.
Р а з л о з и:

Заштитник грађана примио је притужбу A.A. из ... којом притужиља изражава незадовољство непоступањем Комисије за враћање земљишта општине Ћићевац (у даљем тексту: Комисија).
Из притужбе и уз њу приложене документације произлази да је пресудом Врховног суда Србије У. бр. 4269/96  од дана 23.04.1997. године у предмету враћања земљишта поништено решење Министарства финансија Републике Србије 13 бр. 461-02-5192/92 од 24.04.1996. године, те да је Министарство финансија донело одлуку бр. 461-02-5192/92-13 од 29.12.1997. Предметном одлуком поништено је решење Комисије за враћање земљишта општине Ћићевац бр. 03-465-12/6 од 27.12.1995. године којим је правним следбеницима пок. Б.Б.  утврђено право на новчану накнаду за одузете непокретности. С обзиром на непоступање Комисије, односно, изостанак одлуке, притужиља се обратила Министарству финансија ради решавања по њеном захтеву. Министарство финансија је тим поводом донело решење бр. 461-02-051292/92-13 од 10.03.2016. године, а затим и решење бр. 461-02-05192/92-13 од 25.05.2018. године, којима належе Комисији за враћање земљишта општине Ћићевац да спроведе поступак и одлучи у року од 15 дана. Наводи се да Комисија још није одлучила у поновном поступку, те да је зато притужиља водила ванпарнични поступак за утврђивање новчане накнаде, а на основу претходне одлуке органа. 

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана обратио се прво Министарству финансија актом дел. бр. 17163 од 07.06.2019. године, а затим и Општинској управи општине Ћићевац актом дел.бр. 32233 од 01.11.2019. године ради прибављања потребних информација у вези са предметом притужбе.
Министарство финансија обавестило је дописом бр. 461-02-5192/92-13 од 15.07.2019. године Заштитника грађана се притужиља обраћала том министарству представком ради предузимања потребних мера према Комисији и доношења одлуке у поновном поступку од стране исте. Наводи се да је Министарство тражило од првостепене комисије извештај о разлозима због којих није донето ново решење у поновном поступку, али да тражени извештај није достављен. Из тог разлога Министарство финансија наложило је Комисији за враћање земљишта општине Ћићевац решењем од 10.03.2016. године да донесе ново решење у поновном поступку у року од 15 дана. Како Комисија није одлучила у поновном поступку, наводи се да се притужиља поново обратила Министарству, које је новим решењем од дана 25.05.2018. године наложило првостепеној комисији да донесе ново решење у року од 15 дана. 
Општинска управа општине Ћићевац обавестила је тек након упућених ургенција дел. бр. 8679 од 06.03.2020. године и 18153 од 01.06.2020. године Заштитника грађана дописом бр. 25/20 од 15.06.2020. године да је председник Комисије за враћање земљишта општине Ћићевац претходне седмице извршио увид у документацију притужиље А.А. из ... и предметном приликом захтевао припрему документације, ради заказивања рочишта и позивања заинтересиваних странака. Дописом бр. 25/20 од дана 03.08.2020. године Општина Ћићевац обавестила је Заштитника грађана да је Комисији за враћање земљишта општине Ћићевац достављена документација и да је обрада предмета у току. 
* * *
Уставом Републике Србије („Сл. гласник РС“, бр. 98/2006) јемчи се мирно уживање својине и других имовинских права стечених на основу закона. Право својине може бити одузето или ограничено само у јавном интересу утврђеном на основу закона, уз накнаду која не може бити нижа од тржишне (чл. 58.)

Законом о начину и условима признавања права и враћању земљишта које је прешло у друштвену својину по основу пољопривредног земљишног фонда и конфискацијом због неизвршених обавеза из обавезног откупа пољопривредних производа ("Сл. гласник РС", бр. 18/91, 20/92 и 42/98) регулисан је поступак враћања одузетог земљишта у својину ранијем сопственику, односно његовом правном следбенику, по наведеном основу. Законом је такође прописано да поступак по захтеву за враћање земљишта води и решење доноси комисија коју образује министар пољопривреде, шумарства и водопривреде на предлог скупштине општине, која се састоји од председника и четири члана који имају заменике. Стручне и административне послове за потребе комисије обавља општински орган управе надлежан за имовинско-правне послове - одсек (или реферат) за враћање одузете земље (чл. 2. Закона). Сходно члану 10. овог закона, жалба против решења комисије којим је одлучено о захтеву, подноси се Управи за имовинско-правне послове у саставу Министарства финансија.
Према одредби члана 23. Уредбе за спровођење Закона о начину и условима признавања права и враћању земљишта које је прешло у друштвену својину по основу пољопривредног земљишног фонда и конфискацијом због неизвршених обавеза из обавезног откупа пољопривредних производа ("Сл. гласник РС", бр. 41/91, 44/91 – испр., 4/92, 8/97 – одлука УСРС и 103/2003 – одлука УСРС), уколико питања поступка нису законом, односно овом уредбом другачије уређена, примењују се одредбе Закона о општем управном поступку.
Одредбом члана 208. Закона о општем управном поступку („Сл. лист СРЈ“, бр. 33/97 и 31/2001 и „Сл. гласник РС“, бр. 30/2010), који се примењује у датом случају у складу са чланом 290. закона, прописано је да кад се поступак покреће поводом захтева странке, односно по службеној дужности ако је то у интересу странке, а пре доношења решења није потребно спроводити посебан испитни поступак, нити постоје други разлози због којих се не може донети решење без одлагања (решавање претходног питања и др.), орган је дужан да донесе решење и достави га странци што пре, а најдоцније у року од једног месеца од дана предаје уредног захтева, односно од дана покретања поступка по службеној дужности, ако посебним законом није одређен краћи рок. У осталим случајевима, кад се поступак покреће поводом захтева странке, односно по службеној дужности, ако је то у интересу странке, орган је дужан да донесе решење и достави га странци најдоцније у року од два месеца, ако посебним законом није одређен краћи рок. 

Сходно члану 232. став 2. закона, у поступку по жалби, ако другостепени орган нађе да ће недостатке првостепеног поступка брже и економичније отклонити првостепени орган, он ће својим решењем поништити првостепено решење и вратити предмет првостепеном органу на поновни поступак. У том случају, другостепени орган је дужан својим решењем да укаже првостепеном органу у ком погледу треба допунити поступак, а првостепени орган је дужан у свему да поступи по другостепеном решењу и да, без одлагања, а најдоцније у року од 30 дана од дана пријема предмета, донесе ново решење. Против новог решења странка има право на жалбу.

Начелима управног поступка предвиђено је да органи који поступају у управним стварима решавају на основу закона и других прописа. Органи који воде поступак, односно решавају у управним стварима, дужни су да обезбеде успешно и квалитетно остваривање и заштиту права и правних интереса физичких лица, правних лица или других странака. Поступак се мора водити без одуговлачења и са што мање трошкова за странку и друге учеснике у поступку, али тако да се прибаве сви докази потребни за правилно и потпуно утврђивање чињеничног стања и за доношење законитог и правилног решења.

Према начелима добре управе, јавни службеник се стара да се одлука по сваком захтеву донесе у разумном року, без одлагања. Уколико због сложености поступка, односно питања која су покренута, одлуку није могуће донети у законом предвиђеном року, орган јавне власти, односно јавни службеник ће о томе обавезно обавестити грађанина и предузети све што је у његовој моћи да се одлука донесе што пре.

* * *

Сагледавајући наведене прописе и податке до којих се дошло током спроведеног поступка контроле правилности и законитости рада Комисије за враћање земљишта општине Ћићевац, утврђено је да, упркос томе што је Министарство финансија донело решење бр. 461-02-051292/92-13 од 10.03.2016. године, а затим и решење бр. 461-02-05192/92-13 од 25.05.2018. године, којима належе Комисији за враћање земљишта општине Ћићевац да спроведе поступак и одлучи у року од 15 дана, поступајућа Комисија за враћање земљишта општине Ћићевац није одлучила у предмету А.А. 
С тим у вези, Заштитник грађана оцењује да је Комисија за враћање земљишта града Ћићевац, одговорна за своје поступање, односно непоступање, с обзиром на то да није делотворно и ефикасно поступала у конкретном случају. Имајући у виду да је поступак инициран пре више од 28 година, те да још увек траје, Заштитник грађана сматра да је недопустиво и неоправдано било какво даље пролонгирање доношења одлука у конкретном случају, а тиме и ускраћивање права грађана. 
Имајући у виду да се ради о поступцима којима се исправљају грешке из прошлости и грађанима омогућава остваривање апсолутног права својине које им је дуго година ускраћивано, ова чињеница треба да представља разлог више да се оваквим поступцима поклони знатно већа пажња, те да се поступци окончају што пре, на законит и правилан начин, поштујући уставом загарантовано право грађана на имовину.
На основу свих утврђених чињеница и околности, Заштитник грађана је утврдио пропуст у правилности и законитости рада Комисије за враћање земљишта општине Ћићевац на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

ЗАМЕНИЦА ЗАШТИТНИКА ГРАЂАНА

др Наташа Тањевић
Доставити:

- Комисији за враћање земљишта општине Ћићевац;
- копију Министарству финансија, ради информације;

- притужиљи;
- у списе предмета. 
� Члан 9. Закона о општем управном поступку („Сл. гласник РС“, број 18/2016) и чланови 7. и 14. Закона о општем управном поступку („Сл. гласник РС“, бр. („Сл. лист СРЈ“, бр. 33/97 и 31/2001 и „Сл. гласник РС“, бр. 30/2010).

